Revisionserklæring om aktiviteterne i forbindelse med det almindelige budget for regnskabsåret 1994

MEDDELELSE TIL LÆSERNE Revisionserklæringen (DAS) om regnskabernes rigtighed og de underliggende transaktioners lovlighed og formelle rigtighed underbygges af en særberetning, hvori uddybes de enkelte punkter i erklæringen.

I kapitel 3 redegøres der for resultaterne af Rettens revision

Kapitel 4 i beretningen omhandler den lære, der kan uddrages af DAS-revisionen. Det indeholder endvidere Rettens væsentligste henstillinger.

Revisionserklæringen om aktiviteterne i forbindelse med det almindelige budget for regnskabsåret 1994

INDLEDENDE BEMÆRKNINGER

Rettens mandat

(Punkt 1.3. i beretningen)

1. Revisionsretten for De Europæiske Fællesskaber (herefter benævnt Retten) har i overensstemmelse med traktaterne () revideret regnskaberne og de underliggende transaktioner for regnskabsåret 1994 vedrørende de aktiviteter, der vedrører Den Europæiske Unions almindelige budget, med henblik på at afgive en erklæring til Europa-Parlamentet og Rådet om disse regnskabers rigtighed og om disse underliggende transaktioners lovlighed og formelle rigtighed ().

Regnskaber og transaktioner omfattet af revisionserklæringen

(Punkt 1.5. i beretningen)

2. De reviderede regnskaber er dem, der er indeholdt i bind IV (omfattende det konsoliderede forvaltningsregnskab, den konsoliderede balance og de forklarende noter) af de dokumenter, Kommissionen har forelagt for dechargemyndigheden og den 28. april 1995 for Revisionsretten ().

(Punkt 1.7. i beretningen)

3. Revisionserklæringen vedrører samtlige regnskaber og samtlige underliggende transaktioner indtil de afgiftspligtiges og endelige støttemodtageres niveau.

Revisionserklæringens rækkevidde og begrænsninger

(Punkt 1.9. i beretningen)

4. Revisionserklæringen er i overensstemmelse med traktaterne en erklæring om regnskaberne som helhed. Det er ikke sigtet at give en specifik vurdering af eller nå frem til en kvantitativ konklusion om et hvilket som helst aktionsområde eller geografisk område under Fællesskabets virksomhed.

(Punkt 1.10. i beretningen)

5. DAS'en vedrører 1994-regnskaberne, som de er i dag. De transaktioner, der henhører under de områder, Retten har revideret med henblik på revisionserklæringen, kan blive efterprøvet på et senere tidspunkt af andre instanser på grundlag af de i dag gældende regler, især som et led i regnskabsafslutningen for EUGFL, Garantisektionen.

(Punkt 1.12. i beretningen)

6. Andre revisorers tidligere revisionshandlinger har vist, at der forekommer tilfælde af uregelmæssigheder og usædvanlige forhold, som Retten ikke kan overtage som sådan og anvende som et led i den statistiske metode, der anvendes med henblik på DAS'en, men som den tager hensyn til i den endelige vurdering, især vurderingen af de traditionelle egne indtægter.

(Punkt 1.17. i beretningen)

7. Selve revisionserklæringen omfatter ikke en vurdering af, om principperne for forsvarlig økonomisk forvaltning er overholdt, et arbejde, som Retten fortsat udfører som et led i sit øvrige revisionsarbejde, især med henblik på årsberetningen og særberetningerne.

(Punkt 1.20. i beretningen)

8. Nogle forsætlige uregelmæssigheder til skade for Fællesskabets finansielle midler kan på grund af deres art ikke påvises som et led i de revisionsprocedurer, der gennemføres i overensstemmelse med almindeligt anerkendte revisionsprincipper. Retten kan derfor ikke give en erklæring om, at der ikke forekommer sådanne tilfælde.

(Punkt 1.24. i beretningen)

9. Som følge af, at det er makroøkonomiske statistiske data, der ligger til grund for beregningen af de egne indtægter hidrørende fra BNI og moms, som udgør 80 % af Fællesskabets indtægter, har Retten begrænset undersøgelsen til en vurdering af, om procedurerne for opstilling af disse data er af en sådan kvalitet, at det kan garanteres, at de er troværdige.

RETTENS ERKLÆRING

(Punkt 3.1. i beretningen)

10. Revisionserklæring:

i)Regnskaberne, der afsluttedes pr. 31. december 1994, giver efter Rettens opfattelse et retvisende billede af indtægterne og udgifterne og af Unionens finansielle stilling; regnskabernes informationsværdi bør dog forbedres på væsentlige punkter, som Retten tager forbehold over for.

ii)Ved revisionen af de indtægter, der er regnskabsført som traditionelle egne indtægter, er der ikke konstateret væsentlige fejl; det er dog selvfølgelig ikke muligt at give en erklæring om, at samtlige afgiftspligtige indførsler faktisk er angivet og har medført de hertil svarende indtægter.

iii)Med hensyn til udgifterne er de transaktioner, der ligger til grund for de regnskabsførte betalinger, behæftet med for mange fejl til, at Retten kan give en positiv erklæring om, at disse transaktioner som helhed er lovlige/formelt rigtige.

Regnskabernes rigtighed

Det konsoliderede forvaltningsregnskab

(Punkt 3.2. i beretningen)

11. Det konsoliderede forvaltningsregnskab giver et retvisende billede af Unionens indtægter og udgifter, men giver dog anledning til nedenstående forbehold.

(Punkt 3.3. i beretningen)

12. De samlede betalinger var, når der tages hensyn til de faktiske negative indtægter og betalinger, på 63 580,8 mio. ECU, og ikke 60 304,8 mio. ECU, som det fremgår af forvaltningsregnskabet.

(Punkt 3.5. i beretningen)

13. Der er ikke i bilag IV redegjort særskilt for regnskabsoplysningerne om betalingerne på 13 000 mio. ECU i 1994, som reelt er forskud/acontobeløb.

(Punkt 3.15. i beretningen)

14. Udgifter under EUGFL, Garantisektionen, på 45,8 mio. ECU er ikke opført i regnskaberne for regnskabsåret 1994, og dermed er budgetreglen om etårighed ikke overholdt.

(Punkt 3.18. i beretningen)

15. Forvaltningsregnskabet giver ikke et troværdigt billede af den Europæiske Unions retlige forpligtelser ved udgangen af regnskabsåret 1994, fordi en række regnskabsmæssige forpligtelser ikke længere svarer til retlige forpligtelser.

Den Europæiske Unions konsoliderede balance

(Punkt 3.44 i beretningen)

16. Den Europæiske Unions konsoliderede balance, som Kommissionen er eneansvarlig for at konsolidere, giver et retvisende billede af Unionens finansielle stilling, men giver dog anledning til nedenstående forbehold.

Kommissionens balance

(Punkt 3.53. i beretningen)

17. Retten tager forbehold med hensyn til den værdi (254,2 mio. ECU), der er opført i Kommissionens balance for inventar og udstyr i Bruxelles og Luxembourg.

(Punkt 3.71. i beretningen)

18. Som følge af omfanget af de fejl og problemer, der er konstateret i forbindelse med de særskilte regnskaber over told og landbrugsafgifter, kan Retten ikke anse beløbet på ca. 577 mio. ECU, der er opført i balancen, for at være korrekt.

(Punkt 3.74. i beretningen)

19. I regnskaberne er ikke afspejlet ca. 2 000 mio. ECU, der er tilgodehavender hos medlemsstaterne i henhold til regnskabsafslutningen for EUGFL, Garantisektionen, for regnskabsårene 1989-1991.

(Punkt 3.81. i beretningen)

20. Den Europæiske Unions diverse potentielle forpligtelser på mindst 88 000 mio. ECU er hverken opført i balancen eller i bilagene vedrørende forpligtelser uden for balancen.

De øvrige fællesskabsinstitutioner og -organers balancer

(Punkt 3.92. i beretningen)

21. Retten tager forbehold med hensyn til værdien (121,1 mio. ECU) af inventar og udstyr, der er opført i flere fællesskabsinstitutioner og -organers balancer.

(Punkt 3.96. i beretningen)

22. Europa-Parlamentet, Rådet og Domstolens balancer, eller noterne til disse balancer, giver ingen oplysninger om væsentlige rettigheder i forbindelse med fast ejendom eller lignende rettigheder (292 mio. ECU), og heller ikke om de tilsvarende retlige forpligtelser i forbindelse med fast ejendom (1 823 mio. ECU).

De underliggende transaktioners lovlighed/formelle rigtighed

Transaktioner vedrørende indtægterne

(Punkt 3.101. i beretningen)

23. Revisionen af de traditionelle egne indtægter er udført på grundlag af en stikprøve af de underliggende transaktioner i medlemsstaterne, og der er ikke konstateret elementer af en sådan art, at det drager lovligheden og den formelle rigtighed i tvivl, og der er heller ikke konstateret væsentlige fejl af et sådant omfang, at de påvirker fællesskabsbudgettet med hensyn til konstaterede og inkasserede fordringer. Det skal dog præciseres, at den af Retten udvalgte stikprøve ikke kan være udtaget af hele den pågældende population, fordi det er klart, at ingen myndighed har en fortegnelse over indførsler, der ikke er angivet til toldmyndighederne. Samme problem gør sig gældende for enhver form for skat på grundlag af angivelser. Det er derfor ikke muligt at bedømme, om de traditionelle egne indtægter er fuldstændige.

(Punkt 3.114. i beretningen)

24. De egne indtægter fra moms og BNI giver ikke anledning til bemærkninger fra Rettens side med hensyn til beregningernes rigtighed og lovligheden/den formelle rigtighed af de procedurer, der er anvendt ved opstillingen af de grundlæggende data.

Transaktioner vedrørende udgifterne

Udgifter, som Retten ikke kan give en erklæring om

(Punkt 3.122. i beretningen)

25. Retten kan på mange områder, der svarer til ca. 14 % af EF-udgifterne, ikke give en erklæring. Det skyldes hovedsagelig, dels at Retten har rådet over utilstrækkelige oplysninger, dels at de systemer, der er indført til forvaltning af de transaktioner, Retten skulle revidere, ikke er troværdige. Det indebærer, at i de tilfælde, hvor Retten har konstateret fejl, kan de talresultater, der på grundlag af ekstrapolationer er anført i dette dokument, give udtryk for en undervurdering af effekten, fordi disse ekstrapolationer er foretaget ud fra den antagelse - som er i den reviderede enheds interesse - at der ikke er fejl i den del af budgettet, Retten ikke udtaler sig om.

(Punkt 3.139 - 1.143. i beretningen)

Fejl, der påvirker lovligheden/den formelle rigtighed af forpligtelser indgået i regnskabsåret

(Punkt 3.139. i beretningen)

26. Ved revisionen af forpligtelsernes substans er der ikke konstateret alvorlige fejl ().

(Punkt 3.140. i beretningen)

27. Det mest sandsynlige kumulerede omfang af de transaktioner, der er berørt af alvorlige formelle fejl vedrørende forpligtelserne - der er få af dem - hvis direkte effekt for de beløb, der skal opføres på budgettet, ikke kan kvantificeres, er af størrelsesordenen 720 mio. ECU ().

(Punkt 3.142. i beretningen)

28. Disse alvorlige fejl vedrører hovedsagelig reglerne for beslutningstagning og indgåelse af udgiftsforpligtelse (manglende beslutning eller obligatorisk forudgående udtalelse). De kan henføres til fællesskabsinstitutionerne.

(Punkt 3.144-3.151. i beretningen)

Fejl, der påvirker lovligheden/den formelle rigtighed af de transaktioner, der ligger til grund for betalingerne

(Punkt 3.144 i beretningen)

29. Det mest sandsynlige kumulerede beløb for de talrige substansfejl vedrørende betalingerne, som har ført til, at de pågældende beløb uberettiget er afholdt over budgettet, er af størrelsesordenen 2 386 mio. ECU.

(Punkt 3.146. i beretningen)

30. Disse alvorlige substabsfejl er af meget forskellig art. De vedrører især transaktionernes berettigelse til fællesskabsfinansiering, de faktiske forhold, der ligger til grund for udgifterne, eller rigtigheden af de udgifter, der er omfattet af denne finansiering, rigtigheden af bestemmelsen af Fællesskabets støtte, samt kvaliteten af dokumentationen for betalingerne. Disse fejl kan generelt henføres til de nationale myndigheder. Nogle vedrører strukturfondene. I dette tilfælde, hvor Kommissionens betalinger er forskud/acontobeløb, betyder det, at der er fejl vedrørende de underliggende transaktioner - især indtil den endelige støttemodtagers niveau - ikke nødvendigvis, at Kommissionens betalinger var ukorrekte på det tidspunkt, hvor de blev effektueret. Men eftersom disse underliggende transaktioner er blevet finansieret over EU-midler, har sådanne fejl indflydelse på det almindelige budget.

(Punkt 3.148. i beretningen)

31. Det mest sandsynlige omfang af de transaktioner, der er berørt af de mange alvorlige formelle fejl vedrørende betalingerne, er af størrelsesordenen 2 880 mio. ECU. Disse fejl kan også i nogle tilfælde medføre tab for EF-budgettet, mens der ikke kan sættes tal på deres direkte effekt for de beløb, der skal afholdes over budgettet.

(Punkt 3.150. i beretningen)

32. Disse alvorlige formelle fejl vedrører især procedurerne for den anvisningsberettigedes godkendelse og finansinspektørens påtegning, procedurerne for indgåelse af aftaler, samt støttemodtagernes opfyldelse af bestemte forpligtelser. De kan henføres såvel til de nationale myndigheder som til Kommissionen.

Vedtaget af Revisionsretten i Luxembourg på mødet den 25.-26. oktober 1995.

På Revisionsrettens vegne

André J. MIDDELHOEK

Formand

() Artikel 188 C i traktaten om oprettelse af Det Europæiske Fællesskab, artikel 160 C i traktaten om oprettelse af Det Europæiske Atomenergifællesskab og artikel 45 C i traktaten om oprettelse af Det Europæiske Kul- og Stålfællesskab med hensyn til de transaktioner, der henhører under EKSF's tidligere administrationsbudget, der ved fusionstraktaten af 8. april 1965 blev indlemmet i det almindelige budget.

() Der afgives særskilte revisionserklæringer om EUF og EKSF.

() Dokument SEC(95) 253 Final, SEC(95) 254 Final og SEC(95) 255 Final (ikke offentliggjort).

() Ved fejl forstås enhver regnskabsføringsfejl og enhver transaktion, som ikke er gennemført i overenstemmelse med gældende love og forordninger. Ved substansfejl forstås dem, som indvirker direkte på værdien af de underliggende transaktioner. Indddelingen i alvorlige eller mindre alvorlige fejl sker efter gennemgang af de gældende principper og konstaterede forhold (jf. punkt 1.40 i beretningen).

() Ved formelle fejl forstås fejl, som ikke har en direkte eller målelig effekt, der skader fællesskabsbudgettet (jf. punkt 1.40 i beretningen).